b'\n_START_ARTICLE_\nVojno letalstvo\n_START_PARAGRAPH_\nVojno letalstvo je del oboro\xc5\xbeenih sil, ki skrbi za obrambo dr\xc5\xbeavnega zra\xc4\x8dnega prostora s pomo\xc4\x8djo voja\xc5\xa1kih letal, helikopterjev in sredstev zra\xc4\x8dne obrambe. Prav tako izvaja strate\xc5\xa1ko in takti\xc4\x8dno podporo drugim vejam oboro\xc5\xbeenih sil.\n_START_SECTION_\nZgodovina\n_START_PARAGRAPH_\nPrva voja\xc5\xa1ka letala so bila namenjena izvidni\xc5\xa1kim poletom. V takih letalih sta letela pilot in opazovalec, ki je snemal polo\xc5\xbeaje nasprotnika. Slednji je z nastopom 1. svetovne vojne s seboj nosil tudi strelno oro\xc5\xbeje za primer sre\xc4\x8danja z nasprotniki. Kasneje so namesto tega za\xc4\x8deli uporabljati strojnice in tako so nastala prva voja\xc5\xa1ka letala, ki so tako slu\xc5\xbeila izvidovanju in/ali spopadom z nasprotnikovimi letali._NEWLINE_Po koncu vojne so se razvili tudi bombniki, ki so bili te\xc5\xbeko oboro\xc5\xbeeni za obrambo pred nasprotnikovimi letali. Nekateri analitiki tistega \xc4\x8dasa so menili, da bodo bombniki zaradi tega postali prakti\xc4\x8dno edina vrsta voja\xc5\xa1kih letal. Vendar so taka letala brez podpore ostalih letal hitro postala plen nasprotnikovih lovcev, kar se je izkazalo v konfliktih med obema vojnama. V 2. svetovni vojni so voja\xc5\xa1ka letala postala okretnej\xc5\xa1a, hitrej\xc5\xa1a in \xc5\xa1e mo\xc4\x8dneje oboro\xc5\xbeena. Njihova oboro\xc5\xbeitev so bili brzostelni topovi (za boje v zraku) ter bombe in nevodene rakete (proti ciljem na tleh). Ob koncu vojne se je v Nem\xc4\x8diji pojavilo tudi prvo reaktivno letalo Me-262, ki pa kljub o\xc4\x8ditnim prednostim zaradi poznega vstopa v spopade ni moglo spremeniti poteka vojne._NEWLINE_Po koncu vojne se je najhitrej\xc5\xa1i razvoj na tem podro\xc4\x8dju odvijal v ZDA in Sovjetski zvezi, ki sta na za\xc4\x8detku uporabili precej rezultatov nem\xc5\xa1kih medvojnih raziskav. Med korejsko vojno so se v ve\xc4\x8djem \xc5\xa1tevilu pojavili tudi uporabni helikopterji._NEWLINE_Z uvedbo radarjev in vodenih izstrelkov zrak-zrak je nastopilo obdobje zra\xc4\x8dnih bojev brez vidnega stika. V ve\xc4\x8dji meri se je to za\xc4\x8delo v vietnamski vojni. Zaradi doseganja vedno ve\xc4\x8djih hitrosti takratnih letal zo v ZDA za\xc4\x8deli opu\xc5\xa1\xc4\x8dati dodajanje topov na voja\xc5\xa1ka letala ter zanemarjati bli\xc5\xbenji boj, kar pa se je v spopadih z okretnimi vietnamskimi lovci izkazalo kot napaka. Zato so imajo poleg vodenih izstrelkov zrak-zrak vsa moderna voja\xc5\xa1ka letala tudi topove._NEWLINE_Ta trend se ob nekaterih izbolj\xc5\xa1avah in novostih nadaljuje tudi danes. Druga novost je uvajanje radijsko vodenih bojnih zrakoplovov, ki jih pilot upravlja z zemlje in slu\xc5\xbeijo predvsem izvidovanju.'